**Isten vigasztalása a hívőknek**

Vasárnapi igehirdetés – 2024.06.09.

Lekció: Jel 17

**Textus: Jel 17,1-6**

***„Odajött hozzám az egyik a hét angyal közül, akiknél a hét pohár volt, és így szólított meg engem: Jöjj, megmutatom neked a nagy parázna büntetését, aki a nagy vizek mellett ül, akivel paráználkodtak a föld királyai, és paráznaságának borától megrészegedtek a föld lakói. És lélekben elvitt engem egy pusztába, és láttam, hogy egy asszony ül egy skarlátvörös fenevadon, amely tele volt istenkáromló nevekkel, és hét feje és tíz szarva volt. Az asszony bíborba és skarlátba volt öltözve, arannyal, drágakővel és gyöngyökkel ékesítve, kezében aranypohár, tele utálatossággal és paráznaságának tisztátalanságaival, és a homlokára írva ez a titokzatos név: A nagy Babilon, a föld paráznáinak és undokságainak anyja. Láttam, hogy az asszony részeg a szenteknek és Jézus vértanúinak vérétől, és amikor láttam őt, nagyon elcsodálkoztam.***

*Ezt mondta nekem az angyal: Miért csodálkozol? Én megmondom neked az asszony titkát és a fenevadét, amely hordozza őt, és amelynek hét feje és tíz szarva van. A fenevad, amelyet láttál, volt és nincsen, de fel fog jönni az alvilágból, és elmegy a kárhozatba. És csodálkoznak a föld lakói, akiknek nincs beírva nevük az élet könyvébe a világ kezdete óta, amikor látják, hogy a fenevad volt és nincsen, de megjelenik. Itt van szükség az értelemre, amelyben bölcsesség van. A hét fej hét hegy, amelyen az asszony ül, és ez hét királyt jelent: öt elesett, az egyik már uralkodik, a másik még nem jött el, és miután eljön, kevés ideig maradhat. A fenevad pedig, amely volt és nincs: ő a nyolcadik, a hét közül való, és elmegy a kárhozatba. A tíz szarv, amelyet láttál, tíz király, akik még nem kaptak királyságot, hanem a fenevaddal együtt kapnak királyi hatalmat egyetlen órára. Ezeknek közös szándékuk az, hogy felajánlják erejüket és hatalmukat a fenevadnak. Ezek a Bárány ellen fognak harcolni, a Bárány azonban legyőzi őket, mert uraknak Ura és királyoknak Királya; és akik vele vannak, azok az elhívottak, a választottak és a hűségesek. Az angyal így folytatta: A vizek, amelyeket láttál, ahol a parázna asszony ül: a népek és a seregek, a nemzetek és a nyelvek. A tíz szarv, amelyet láttál, és a fenevad meg fogják gyűlölni a paráznát, kifosztják és mezítelenné teszik, húsát lerágják, őt pedig tűzben elégetik. Mert az Isten adta szívükbe, hogy végrehajtsák szándékát, hogy szándékuk egy legyen, és felajánlják királyságukat a fenevadnak, míg be nem teljesednek az Isten igéi. Az asszony pedig, akit láttál: a nagy város, amelynek királyi hatalma van a föld királyai fölött.”*

**Bevezetés:**

Amikor János a Jelenések könyvét írta, már javában zajlottak a keresztyénüldözések a Római Birodalomban. Vagyis ennek a fényében értjük meg igazán a 17. és 18. fejezetek üzenetét. Mivel ez egy képes beszéd, illetve apokaliptikus írás, ezért többrétű üzenettel bír: Van egy abban az időben és korban aktuális üzenete, van egy általános üzenete, és van egy eljövendőre vonatkozó üzenete. Cseri Kálmán 2009-es igehirdetése alapján az alábbi módon értelmezhetjük a fejezetben található képeket, jelképeket:

**skarlátvörös fenevad:**

* A Római Birodalom.
* Általánosságban pedig az a démoni Istentől elszakadt szellemiség, közgondolkodás, amely szembefordul(t) Istennel; a lázadó világ.
* Mindazok, akik önistenítve akarnak élni.
* Istenkáromló nevek a fenevadon: az uralkodók így hívatták magukat: „isteni cézár”, „úr és isten” *(„Én vagyok az ÚR, ez a nevem, nem adom dicsőségemet másnak…” – Ézs 42,8)*
* A fenevadnak a szarvai az uralkodókat jelölik,
* a fenevad fejei pedig a hét dombot, amelyre Róma városa épült.

**az asszony:**

* Róma városa.
* A bíbor és a skarlát az alvilág démonainak jelképes színe; a római császárok kedvelt viselete,
* ugyanakkor emlékeztet azoknak a kiontott vérére, akiket Jézus Krisztusba vetett hitükért öltek meg.
* Az arany, a drágakő és a gyöngy – az a fényűzés és luxus, amely körülvette a császárokat és jellemezte uralkodásukat – kívül minden szép,
* miközben belül sok nyomorúság, pusztulás, förtelem és paráznaság – ezekkel van tele az asszony kezében lévő aranypohár.
* Korunkat is jellemzi ez a kettősség: luxus és fényűzés, csillogás, míg egyre nagyobb méreteket ölt az éhezés és a nyomorúság.
* Név a homlokon: Nagy Babilon – egyértelmű utalás Babilon városára, Bábel tornyára, amelyet azért építettek, hogy dicsőséget szerezzenek vele maguknak az emberek. (A római kéjhölgyek homlokkötőjén lehetett olvasni a nevüket.)
* Bábel = a menny kapuja – az ember úgy képzeli, hogy eléri, sőt felülmúlja Istent. A bűn lényege ez: dicsőséget szerezni önmagunknak: én legyek az isten. (Cseri Kálmán elmondja igehirdetésében, hogy Isten ezt egy ideig nézi, de sohasem engedi megvalósulni. – Egyetlen diktátor sem volt a történelem során, aki minden vágyát beteljesíthette volna.)
* Az asszony részeg volt Jézus tanúinak és a szenteknek a vérétől. – Ekkor folyt a keresztyénüldözés, ez még utálatosabbá tette az asszonyt.

Jánoson keresztül Isten azt üzente az üldözéstől szenvedőknek, hogy Ő számontart minden vértanút és számon fogja kérni az üldözőkön az Istenben hívők vérét. Ezért van az, hogy a 17. fejezet üzenetét – ami a helyzetleírás – a 18. fejezettel együtt olvasva értjük meg igazán, amely Babilon bukásáról szól.

A 14. vers már beharangozza ezt, ahol arról olvasunk, hogy akik üldözik a keresztyéneket, azok a Bárány ellen harcolnak, de a Bárány legyőzi őket. Miért? Mert Ő uraknak Ura és királyoknak Királya. Jézusé minden hatalom mennyen és földön.

Ezzel vigasztalja Isten a választottakat, a hűségeseket, az elnyomottakat. Még a nagy nyomorúság ideje is megrövidül a választottakért. Ehhez Isten népének hivatásuk magaslatán kell lenniük: Ne legyenek részesek a nagy Babilon bűnében! Merjen Isten népe egy istentelen világban istenfélő módon élni! Ehhez azonban bátorság kell, mert ennek negatív következményei lehetnek.

Ebben a nehéz helyzetben mutat utat az ige ma is, nekünk is. Ebből négy aktuális üzenetet szeretnék kiemelni:

**1. Nem lehet következmények nélkül vétkezni.**

Minden istentelenség és minden embertelenség előbb-utóbb megkapja igazságos büntetését. Megtévesztő lehet, hogy Isten nem azonnal ítél. Minél később következik be az ítélet a bűncselekmény után, annál jobban elbízza magát a bűnös. De egészen bizonyos, hogy az ítélet bekövetkezik. A bűnt ítélet követi, kivéve azokat, akik meghallják Jézus szavát és hisznek Krisztusnak, megtérnek Istenhez. Akik elfogadják Jézust Uruknak és Királyuknak, nem mennek ítéletre, mert Jézus elszenvedte az ítéletet a benne hívők helyett.

Az ítélet maga a kárhozat. A megtérés jutalma az örök élet Isten országában.

Nem Bábel (Babilon) a menny kapuja, hanem JÉZUS A MENNY KAPUJA. *„Én vagyok az ajtó: ha valaki rajtam át megy be, az megtartatik…” – Jn 10,9* (fordítható „kapu”-nak is).

**2. Mi volt Babilonnak a legnagyobb bűne? Dicsőítette önmagát és dőzsölt.**

Az Ezékiel 16 szerint Sodomának is ez volt a bűne: dicsőítette magát, miközben békességben és bőségben élt, nem nyújtotta ki a kezét a nyomorult felé, hanem mindent magának tartott meg. Aki nem Istent dicsőíti, nem veszi észre más szükségét.

Tudjunk adni bőségünkből! Osszuk meg, amink van, amit Istentől kaptunk! Azon van igazi áldás, amit megosztunk.

**3. Az Istentől elszakadt világot betölti a sok igazságtalanság.**

Bennünket is ér, ért, érhet sok igazságtalanság és méltatlanság. Felmerül a hívőkben a kérdés: miért megy jobban azoknak, akik hamisak, igazságtalanul élnek, álnokul boldogulnak? A 73. zsoltár írója is ezzel küzd:

Uram, itt valami nincs rendben! A gazemberek boldogulnak, a tisztességesek meg nehezebben boldogulnak!

Minden sikerül azoknak, akik nem rettennek vissza a csalástól, a hazugságtól; akik meg Hozzád ragaszkodnak, nehezebb a helyzetük.

Már majdnem meggondolja magát, hogy ő is így boldoguljon, de „bementem az Úr elé, és megértettem” – mondja. A döntő különbség nem az, hogy most nekik könnyebb, nekünk meg nehezebb, hanem hogy hova vezet ez az út meg az az út. Az ideig való sikerek és könnyebbségek útja a pusztulásba vezet, de a göröngyösebb út az egyre teljesebb életre visz.

Minket is megkísérthet, hogy nem érdemes becsületesnek lenni. De erősödjön meg bennünk a tisztességes életnek a jutalma! A nehézségeink után örök áldás vár ránk. Én végigfutom a nehéz utat!

**4. *„A világ pedig elmúlik, és annak kívánsága is; de aki Isten akaratát cselekszi, megmarad örökké.” (1Jn 2,17)***

Egyszer minden múlandóvá és értéktelenné válik („kár és szemét” – ahogyan Pál apostol mondja). Az öndicsőítő világban keressük tudatosan és alázatosan Isten dicsőségét!

Isten igéje arra int, hogy ne vállaljunk közösséget a gonosszal, az önmagát dicsőítő szemlélettel, szándékkal és törekvésekkel!

Ragaszkodjunk hűségesen Krisztushoz, a mi Megváltónkhoz! És cselekedjük az Ő akaratát, hogy megmaradhassunk mindörökre! Ámen.